54. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ Αριθ. Γ.41486/62 της 5/27 Απρ. 1963 (ΦΕΚ Β΄ 180) Περί διαφημίσεως παρά εθνικάς οδούς-χορήγησις αδειών-όρων και υποχρεώσεων. Έχοντες υπ’ όψει 1)τας διατάξεις του άρθρ. 11 του Ν.Δ. 3990/59, συμφώνως ταις οποίαις απαγορεύεται πάσα τοποθέτησις ή αναγραφή διαφημίσεως εις ζώνην μέχρι 50 μ. εκατέρωθεν του άξονος των εθνικών οδών, άνευ αδείας του Υπουργείου Δημοσίων Έργων. 2)Ότι προς εξυπηρέτησιν των επί των οδών κινουμένων επιβάλλεται να επιτραπή η τοποθέτησις πινακίδων ενδεικτικών της υπάρξεως πρατηρίων υγρών καυσίμων, συνεργείων επισκευών αυτοκινήτων, ξενοδοχείων, εστιατορίων κλπ. εγκαταστάσεων εχουσών σχέσιν με την οδόν και την κυκλοφορίαν. 3)Ότι αι πινακίδες αύται δέον να θεωρηθώσιν ως διαφημίσεις εφ’ όσον αναγράφουσι το σήμα της Εταιρείας Πετρελαιοειδών εις ην ανήκει το πρατήριον, ή την ονομασίαν του ξενοδοχείου, εστιατορίου κλπ. 4)Ότι, κατά την παρ. 4 του άρθρ. 11 του προμνησθέντος Ν.Δ., η τοποθέτησις ή αναγραφή διαφημίσεων δύναται να επιτραπή κατόπιν συμβάσεως και υπό όρους διαλαμβανομένους εν αυτή, αποφασίζομεν: Εγκρίνομεν την παρά τας εθνικάς οδούς τοποθέτησιν πινακίδων ενδεικτικών της υπάρξεως εγκαταστάσεων πάσης φύσεως, εχουσών σχέσιν με την οδόν και την κυκλοφορίαν (πρατήρια καυσίμων, συνεργείων επισκευών αυτοκινήτων, ξενοδοχεία, εστιατόρια) και εφ’ όσον πρόκειται περί εγκαταστάσεων εξαιρετικής σημασίας από απόψεως εξυπηρετήσεως των ταξειδευόντων. Η σχετική άδεια χορηγείται υπό του Υπουργείου Δημοσίων Έργων κατόπιν αιτήσεως των ενδιαφερομένων, υπό τους κάτωθι γενικούς όρους και τους ειδικούς τοιούτους τους διαληφθησομένους εν τη αδεία τοποθετήσεως των πινακίδων: 1)Θα τηρηθώσιν επακριβώς αι υπό του Υπουργείου Δημοσίων Έργων εγκεκριμέναι προδιαγραφαί του εντύπου τεύχους οδηγιών σημάνσεως ελληνικών οδών, όσον αφορά το υλικόν κατασκευής των πινακίδων, τας διαστάσεις, τον χρωματισμόν, τας αναγραφάς, τον τρόπον στηρίξεως και τα υλικά στηρίξεως αυτών. 2)Η ακριβής θέσις τοποθετήσεως των πινακίδων θα καθορίζηται επί τόπου υπό της αρμοδίας δια την οδόν Υπηρεσίας, κατά τρόπον ώστε να μην αποτελούσιν εμπόδια εις την κυκλοφορίαν. 3)Δια την χρήσιν της οδού, αι διαφημιζόμεναι επιχειρήσεις θα καταβάλωσιν ετήσιον μίσθωμα καθοριζόμενον υπό Επιτροπής αποτελουμένης εκ του Διευθυντού Τεχνικών Υπηρεσιών, του Οικονομικού  Εφόρου και του Διευθυντού Γεωργίας του Νομού, εις την περιοχήν του οποίου τοποθετούνται αι πινακίδες. Το ούτω καθοριζόμενον ετήσιον μίσθωμα, βεβαιούμενον και εισπραττόμενον κατά τας περί Δημοσίου Λογιστικού διατάξεις αποδίδεται υπό του Δημοσίου εις το Ταμείον Εθνικής Οδοποιΐας, κατατιθέμενον εις πίστωσιν του παρά τη Τραπέζη της Ελλάδος τηρουμένου λογαριασμού του Ταμείου τούτου. Υστέρησις καταβολής ετησίου μισθώματος πέραν του τριμήνου, συνεπάγεται άρσιν της χορηγηθείσης αδείας. 4)Αι διαφημιζόμεναι επιχειρήσεις υποχρεούνται να συντηρούσιν, επισκευάζουσιν ή αντικαθιστώσιν αμέσως τας τυχόν καταστρεφομένας διαφημιστικάς πινακίδας, ώστε αύται να είναι πάντοτε ευπαρουσίαστοι. 5)Ετήσιον μίσθωμα υπέρ του Τ.Ε.Ο. επιβάλλεται και δια τας εκτός ζώνης των 50 μ. από του άξονος των εθνικών οδών τοποθετουμένας πάσης φύσεως ετέρας διαφημίσεις, εφ’ όσον αύται απευθύνονται προς τους επί των οδών τούτων κινουμένους και συνεπώς οι διαφημιζόμενοι ωφελούνται εκ της οδού. Η παρούσα δημοσιευθήτω εις την Εφημερίδα της Κυβερνήσεως. 